Document ID: 32009D0015

KOMISSION PÄÄTÖS,
tehty 19 päivänä joulukuuta 2008,
neuvoston asetuksessa (EY) N:o 510/2006 säädettyyn suojattujen alkuperänimitysten ja suojattujen maantieteellisten merkintöjen rekisteriin kirjaamista koskevan hakemuksen hylkäämisestä (Džiugas) [SMM]
(tiedoksiannettu numerolla K(2008) 8423)
(Ainoastaan liettuankielinen teksti on todistusvoimainen)
(2009/15/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 6 artiklan 2 kohdan toisen alakohdan,
sekä katsoo seuraavaa:
(1)
Komissio on tutkinut asetuksen (EY) N:o 510/2006 6 artiklan 1 kohdan nojalla ja sen 17 artiklan 2 kohdan mukaisesti Liettuan toimittaman, 15 päivänä kesäkuuta 2005 vastaanotetun hakemuksen Džiugas-nimityksen rekisteröimiseksi juuston suojattuna maantieteellisenä merkintänä.
(2)
Liettua toimitti komission pyynnöstä uuden toisinnon eritelmästä sekä tiivistelmän ja lisätietoja, jotka vastaanotettiin 3 päivänä heinäkuuta 2006, 5 päivänä joulukuuta 2006 ja 3 päivänä syyskuuta 2008.
(3)
Komissio pyysi selvennyksiä muun muassa tuotteen, jolle rekisteröintiä haetaan, ominaisuuksien ja sen erityisen maantieteellisen alkuperän väliseen yhteyteen.
(4)
Komissio totesi tutkittuaan Liettuan toimittaman aineiston, että juuston erityislaatu tai ominaisuudet johtuvat sen tuotantomenetelmästä eivätkä sen maantieteellisestä alkuperästä. Eritelmässä todetaan, että Džiugas-juuston ja sen alueen välinen yhteys ilmenee sen erityisestä tuotantomenetelmästä, jonka ansiosta kyseisen juuston fyysisiä, kemiallisia ja aistinvaraisia ominaisuuksia ei ole muissa juustoissa. Lisäksi eritelmän mukaan Džiugas-juuston tuotantomenetelmän ansiosta juuston magnesium- ja kalsiumpitoisuudet ovat suuria ja Džiugas-juuston erityiset aistinvaraiset ominaisuudet, sen harmaaseen vivahtava vaalean keltainen väri ja raikas maku johtuvat sen tuotantomenetelmästä. Koska näiden tekijöiden ja maantieteellisen alkuperän välillä ei ole yhteyttä, hakemus ei täytä maantieteellisen suojatun merkinnän rekisteröinnin perusedellytyksiä.
(5)
Sen vuoksi asetuksen (EY) N:o 510/2006 2 artiklan 1 kohdan b alakohdan toisessa luetelmakohdassa tarkoitettua yhteyttä ei ole osoitettu.
(6)
Edellä mainitun perusteella Džiugas-nimityksen suojattua maantieteellistä merkintää koskeva rekisteröintihakemus olisi hylättävä.
(7)
Tässä päätöksessä säädetty toimenpide on suojattuja maantieteellisiä merkintöjä ja alkuperänimityksiä käsittelevän pysyvän komitean lausunnon mukainen,
ON TEHNYT TÄMÄN PÄÄTÖKSEN:
1 artikla
Hylätään Džiugas-nimityksen rekisteröintiä koskeva hakemus.
2 artikla
Tämä päätös on osoitettu Liettuan tasavallalle.
Tehty Brysselissä 19 päivänä joulukuuta 2008.

Labels: 3
17
18
6